ועדת הכנסת, כנסת 20, פרוטוקול מספר 272, 2017-07-10 11:30

יואב קיש: שלום לכולם, אנחנו מתחילים את הישיבה.

יואב קיש: יש לנו שלושה נושאים על הפרק: האחד זה דיון בנושא עובדי ערוץ הכנסת, לבקשתה של חברת הכנסת יעל כהן-פארן, שנמצאת אתנו.

יואב קיש: הנושא השני, אני רוצה להתחיל אתו, וזה בקשות הממשלה להקדמת הדיון בהצעות החוק הבאות לפני קריאה ראשונה: הצעת חוק לתיקון פקודת מס הכנסה והצעת חוק לעידוד השקעות הון (עידוד בניית דירות מגורים להשכרה).

יואב קיש: נציג האוצר, בבקשה תציג את שני החוקים.

יואב קיש: תיכף נראה מה עושים ואז ניכנס לדיון על עובדי הכנסת.

יואב קיש: בבקשה.

<ישי צבי פרלמן: החוק הראשון, התיקון לפקודת מס הכנסה, מתייחס לאיך מעריכים מלאי של יהלומנים.

<ישי צבי פרלמן: יש חשיבות מאוד גדולה לצורכי מס לשווי המלאי.

<ישי צבי פרלמן: יש לנו בעיה בהקשר של היהלומנים, בעסקים האלה יש בעיה בהערכת שווי המלאי.

<ישי צבי פרלמן: אנחנו רוצים לקבוע מתווה שדרכו יחושב המלאי.

<ישי צבי פרלמן: זו הצעה דומה מאוד להצעה שכבר מונחת על שולחן הכנסת, הצעת חוק לתיקון פקודת מס הכנסה (תיקון מס' 240), עכשיו אנחנו מדברים על 241.

<ישי צבי פרלמן: חשוב לנו שזה יקודם במהירות.

יואב קיש: למה הדחיפות?

יואב קיש: זה מה שאני מנסה להבין.

<ישי צבי פרלמן: קודם כול זה שהנושא כבר - - -

דב חנין: אתם רוצים שהיום זה יגיע לקריאה ראשונה?

<ישי צבי פרלמן: אנחנו מקווים שכן.

יואב קיש: בשביל זה הפטור, אחרת אתם לא צריכים פטור.

יואב קיש: בכל פעם שמבקשים פה פטור זה בשביל שזה יגיע באותו יום למליאה.

יואב קיש: אני רוצה להבין מה הדחיפות בנושא הסדרי המס עם היהלומנים.

<ישי צבי פרלמן: המושב הולך להסתיים, וזה משהו שאנחנו רוצים הרבה זמן.

<ישי צבי פרלמן: יש הצעת חוק מאוד דומה, בדיוק באותו נושא, על שולחן הכנסת במשך מספר חודשים.

דב חנין: אז זה לא דחוף.

יואב קיש: דב, אני לא רוצה לנהל את הדיון כך.

דב חנין: אמרו שזה יקודם לאורך - - -

יואב קיש: הבנו.

יואב קיש: מה הנושא השני בבקשה?

יואב קיש: הנושא השני זה הצעת חוק עידוד השקעות הון (עידוד בניית דירות מגורים להשכרה).

יואב קיש: זה נושא שמשנה את המסלול בחוק עידוד השקעות הון.

יואב קיש: אולי רועי פולקמן יציג.

דב חנין: אתה נציג האוצר?

רועי פולקמן: לא, אבל אני נציג החוק הזה.

<ישי צבי פרלמן: אנחנו משנים את המסלול, הופכים את המסלול ממסלול שדורש אישורים למסלול שדורש הרבה פחות ביורוקרטיה.

<ישי צבי פרלמן: אנחנו משנים את התנאים כדי שהדירות שייבנו במסלול הזה, שיקבלו את הטבות המס, יהיו באמת דירות שעוזרות לשוק במתחמים גדולים, ונותנים הטבות מס יותר גבוהות למי שמשכיר לתקופה מאוד ארוכה את הדירות שלו.

<ישי צבי פרלמן: אם הוא משכיר ל-15 שנה הן הרבה יותר גדולות מאשר אם הוא משכיר רק לחמש שנים, ויש חשיבות בהקשר הזה שתהיה ודאות ליזמים שרוצים להתחיל לבנות, להוציא היתרי בנייה, שיידעו מה קורה.

<ישי צבי פרלמן: וככל שנצליח לקדם את החקיקה במהלך המושב הזה, כך תיווצר יותר ודאות ונוכל להתחיל יותר מהר.

רועי פולקמן: בגלל שיש פה הטבות משמעותיות ליזמים לבנייה לשכירות – זה תיקון חוק שטרית – אם אנחנו לא גומרים את זה במושב, יתעכבו פרויקטים.

יעל כהן-פארן: אתה רוצה לגמור את זה בשבועיים?

רועי פולקמן: כן, כי זה חוק פשוט.

יעל כהן-פארן: מה - - -

רועי פולקמן: יעל, אני אסביר.

רועי פולקמן: ייתקעו פרויקטים.

רועי פולקמן: למה ייתקעו?

רועי פולקמן: כי בכל סוג כזה של הטבה, ברגע שאתה בא ואומר לציבור, לציבור היזמים, שאתה הולך לתמרץ בנייה לשכירות, אז יזם יגיד: אני לא מתקדם, אני מחכה להשלמת ההטבה.

רועי פולקמן: לא חבל על חצי שנה עכשיו?

אמיר אוחנה: חבל.

אמיר אוחנה: חבל.

רועי פולקמן: צריך לנהל דיון, אבל ברגע שדברים כאלה יוצאים – זה היה קצת מורכב, רצינו כבר לפני חודש להביא את החוק, זה לקח זמן - - -

יעל כהן-פארן: כן, יש פה מורכבות.

יעל כהן-פארן: המורכבות נפתרה ברמה הממשלתית ולא תובא לדיון בכנסת?

רועי פולקמן: תובא, אבל יש צורך בדחיפות.

יואב קיש: חברים, אני רוצה להקדיש את הזמן של רוב הדיון לעובדי הכנסת.

דב חנין: משפט.

יואב קיש: בבקשה, דב, משפט.

רועי פולקמן: דב, אתה הכי צריך להיות בעד זה.

יואב קיש: בבקשה, דב.

דב חנין: אני לא מכיר את שני החוקים.

דב חנין: החוק השני, חבר הכנסת פולקמן, שאתה מציג, באופן עקרוני נראה לי שאני בעדו.

דב חנין: אני מציע, אדוני היושב-ראש, שכן תתבצע בדיקה, גם אם יינתן פטור מחובת הנחה.

דב חנין: בדרך כלל לא מקובל בכנסת ביום שיש למפלגה ועידה או אירוע פנימי, מפלגתי, להעביר דברים שהם שנויים במחלוקת, וחברינו ממפלגת העבודה - - -

ישראל אייכלר: זה לא שנוי במחלוקת.

יואב קיש: דב, אני אגיד לך מה אני הולך לעשות, זה מאוד פשוט.

יואב קיש: אני חושב שחוק עידוד השקעות הון שמדבר על הורדת מס, שזה חוק טוב, אני אתן לו פטור, והחוק השני של מיסוי יהלומים, אני דוחה, אני לא נותן לו פטור.

יואב קיש: משרד האוצר יחכה את הזמן שצריך בשביל שהכנסת תקבל את הזמן שהיא צריכה.

יואב קיש: בוועדה הזאת אנחנו שוקלים כל בקשה לפטור לגופו של עניין.

יואב קיש: מה שבאמת עושה טוב לאזרח ומייעל, מידית אנחנו משתדלים לתת לו פטור, אבל בכל מקרה אנחנו מבקשים, לא רק ממשרד האוצר – דרך אגב, משרד האוצר בעניין הזה, לזכותו ייאמר, הוא מבין את המדיניות – אלא משאר המשרדים להביא לבקשת פטור רק דברים שיצדיקו את הפטור, כי אם לא, הכנסת צריכה את הזמן גם לדון בחקיקה.

אמיר אוחנה: לפני ההצבעה האם אפשר להבין מהאוצר מה קרה עכשיו?

אמיר אוחנה: יש איזה פריצת דרך במשא-ומתן?

אמיר אוחנה: זה היה אז שנוי במחלוקת.

אמיר אוחנה: האם הגעתם להסכמות?

<ישי צבי פרלמן: ביהלומים?

אמיר אוחנה: כן.

אמיר אוחנה: מה קרה עכשיו שאתם מבקשים פטור מהחובה?

יואב קיש: הם רוצים לגמור.

אמיר אוחנה: מה השתנה?

<ישי צבי פרלמן: אם תראה את הנוסח של תיקון 240, הוא השתנה.

<ישי צבי פרלמן: השינוי בנוסח נעשה בעקבות משא-ומתן עם היהלומנים.

יואב קיש: זה כבר סגור.

יואב קיש: אין פה דחיפות.

יואב קיש: אני מעלה להצבעה את בקשת הפטור לחוק לעידוד השקעות הון (תיקון מס' 74) (עידוד בניית דירות מגורים להשכרה) .

יואב קיש: מי בעד, שירים את ידו?

יואב קיש: בעד – 7

יואב קיש: נמנעים – אין

יואב קיש: ההצעה התקבלה.

יואב קיש: מי בעד הצעת חוק לתיקון פקודת מס הכנסה – לתת לזה פטור – שירים את ידו.

יואב קיש: מי נגד?

יואב קיש: מי נמנע?

יואב קיש: הצבעה

יואב קיש: נגד – פה אחד

יואב קיש: בקשת הממשלה להקדמת הדיון בהצעת חוק לתיקון מס הכנסה (תיקון מס' 241), התשע"ז-2017, לא אושרה.

יואב קיש: ההצעה לא התקבלה.

יואב קיש: תודה רבה.

יואב קיש: אנחנו עוברים לדיון בנושא עובדי הכנסת.

יואב קיש: רק לפני זה, אני רוצה לראות אם מישהו מהאורחים שלנו רוצה להירשם כדי לדבר.

יואב קיש: תציגו את עצמכם בבקשה שיידעו מי נציגי הערוץ החדש.

<מוטי שקלאר: אני מנכ"ל הערוץ.

<חגי גולן: אני עורך ראשי.

יואב קיש: נעים מאוד.

יואב קיש: שלום.

יואב קיש: אני מברך אתכם שבאתם.

יואב קיש: אני חושב שזו הפעם הראשונה שלכם פה בוועדת הכנסת, שאחראית על חוק ערוץ הכנסת.

יואב קיש: אני מאחל לכם הרבה בהצלחה.

יואב קיש: מי יש לנו מהעובדים?

<משה רונן: אני מארגון העיתונאים, הארגון היציג של העובדים.

יואב קיש: יש עוד מישהו מהעובדים?

<נועה משיח: אני.

<נועה משיח: אני חברת ועד של עובדי ערוץ הכנסת.

<נועה משיח: אם עוד אחד מהעובדים ירצה לדבר - - -

יואב קיש: יושבים מאחורייך עובדים ועובדות.

יואב קיש: מאה אחוז.

יואב קיש: חברת הכנסת יעל כהן-פארן.

יעל כהן-פארן: האם יש נציג למפעיל הנוכחי של ערוץ הכנסת?

יואב קיש: נציג של המפעיל הנוכחי נמצא פה?

יואב קיש: – לא.

יואב קיש: אני לא רואה פה אף אחד.

יואב קיש: בבקשה.

יואב קיש: זה פחות נוגע אליו.

יעל כהן-פארן: אולי יש התנהלות שצריך לברר מולו.

יעל כהן-פארן: קודם כול, אני מודה לך, אדוני היושב-ראש, שניאות לקיים את הדיון לאחר שהנשיאות לא אישרה אותו.

יעל כהן-פארן: אני חושבת שזה דיון מאוד חשוב.

יעל כהן-פארן: הנה בעוד שעה יש דיון בוועדת הכספים על מפעל למחזור, במקרה זה, שהולך להיסגר בנגב.

יעל כהן-פארן: לא יכול להיות שלא ניתן את הדעת לכך שערוץ הכנסת עובר ידיים ופשוט שכחו מהעובדים.

יעל כהן-פארן: כמעט כל העובדים קיבלו מכתבי פיטורים, בודדים בלבד עוברים לזכיין החדש, ואנחנו כאן בכנסת, חברי הכנסת, לא יכולים לשבת ולשתוק, ובגלל זה יזמתי את הדיון.

רועי פולקמן: על בסיס מה את אומרת את זה?

רועי פולקמן: אולי נשמע את הנתונים?

יעל כהן-פארן: אולי נשמע את הנתונים בהמשך.

יעל כהן-פארן: על בסיס מה שהועבר אלי מארגון העובדים של עובדי ערוץ הכנסת.

רועי פולקמן: כמה נקלטו?

רועי פולקמן: כמה לא נקלטו?

רועי פולקמן: נשמע את הנתונים קודם.

יעל כהן-פארן: נכון ליום רביעי בשבוע שעבר, כשדנו בכך כאן בוועדה והחלטנו לקיים את הדיון, למיטב ידיעתי קרוב ל-100 עובדים קיבלו מכתבי פיטורים ובודדים נקלטו לעבודה בערוץ החדש.

רועי פולקמן: יואב, אם אפשר, אולי נתחיל עם העובדות.

יואב קיש: היא ביקשה את הדיון, אז אני נותן לה רגע לדבר.

יואב קיש: כמובן שנשמע מה שיחליטו, כי זה מידע - - -

יעל כהן-פארן: קודם כול, בדיוק זאת המטרה של הדיון, לשמוע את העובדים, לשמוע את המפעילים, להבין איפה הבעיה.

יעל כהן-פארן: פוליטיקאים לא מתערבים בענייני הערוץ.

יעל כהן-פארן: הוא זכיין חדש, בסדר גמור, זאת ההחלטה.

יעל כהן-פארן: אבל בסופו של דבר כמו שיש פה שירותי הסעדה ויש זכיין, גם שם עושים בכל כמה שנים החלפה של זכיין, אבל יש איזה תנאים לקבל את העובדים הישנים אצל הזכיין החדש, והזכיין די מחויב.

יעל כהן-פארן: נכון שזה לא אותו דבר, זה מכרז של הכנסת וזה מכרז של המועצה לכבלים ולוויין.

יעל כהן-פארן: ערוץ הכנסת זה הערוץ הציבורי היחיד שהיא מפקחת עליו.

יעל כהן-פארן: אולי היא לא רגילה לעסוק בערוצים ציבוריים, אני לא יודעת, אבל יש פה עניין של שמירה על זכויות העובדים הקיימים, לפחות לחשוב עליהם, להעלות אותם בדפי המכרז, כאיזה תנאי מינימלי.

יעל כהן-פארן: לא היתה שום התייחסות.

יעל כהן-פארן: 100 עובדים בודדים, כולם בעוד שבועיים חסרי עבודה.

יעל כהן-פארן: תודה רבה.

יואב קיש: תודה.

יואב קיש: קודם כמה מילים גם לרקע, גם בעקבות מה שנאמר פה.

יואב קיש: ראשית, המכרז כבר יצא.

יואב קיש: אנחנו לא עוסקים בדיעבד שלא היתה התייחסות במכרז לעובדי הערוץ הקודם.

יואב קיש: יכול להיות שזו טעות, אבל זה לא משהו שנדון בו עכשיו.

יואב קיש: ספציפית לגבי מה שכן אפשר לדבר, נשמח לשמוע את תמונת המצב כמו שאתם מכירים אותה.

יואב קיש: בסופו של דבר, ופה חשוב להגיד, הכנסת היא לא גורם מכתיב פה בעניין הזה - -

יעל כהן-פארן: נכון.

יואב קיש: - - שלא ייווצר הרושם כאילו באנו להכתיב, אפילו ברמה של היכרות עם העובדים.

יואב קיש: זה נושא שנוגע לחברי הכנסת, פנו לדיון ואנחנו רוצים לשמוע.

יואב קיש: הכול נעשה פה ברוח טובה, ברמה של לראות מה אפשר לעשות שיהיה טוב לעובדים, יהיה טוב לערוץ ולמפעילים החדשים ולנו כחברי כנסת שבאופן בסיסי יש אינטרס לדאוג לאנשים שהיו אתנו פה בבניין במשך שנים רבות.

יואב קיש: ברור שבסופו של דבר, ואני אומר עוד פעם, הכנסת פה היא לא גורם מכתיב, ולכם יש את מלוא הסמכות לפעול לפי המכרז שזכיתם בו.

יואב קיש: מכבדים את זה ומבינים את זה.

יואב קיש: פשוט רצינו שתבינו, גם אתם, שתשמעו מה חברי הכנסת חושבים בעניין וכמובן גם את עובדי הכנסת, שחלקם נמצאים אתנו פה.

יואב קיש: אני מניח, דרך אגב, שלעובדים זה מצב לא קל להגיע לפה, לא לכל אחד זה נוח.

יואב קיש: אני מעריך שבאתם.

יואב קיש: ברור לי שזה מצב טעון גם מבחינתכם.

יואב קיש: מוטי, בבקשה.

יואב קיש: תציג בבקשה את תמונת המצב כמו שאתה מכיר אותה ונמשיך משם.

יואב קיש: תודה.

<מוטי שקלאר: בוקר טוב לכולם.

<מוטי שקלאר: אני לא יכול לדבר בשם המפעיל הקודם, לא אנחנו מוסרים מכתבי פיטורים.

<מוטי שקלאר: לצורך העניין ערוץ 2 הוא אחראי על העובדים.

<מוטי שקלאר: כמה מהם הוא קולט אצלו או לא, זו בעיה שלו.

<מוטי שקלאר: ההנחיה שלי היתה חד-משמעית לתת עדיפות לעובדים של ערוץ הכנסת.

<מוטי שקלאר: אמרתי את זה לאורך כל הדרך, עד השלב של התוכן.

<מוטי שקלאר: כל מה שלא קשור להיבט התוכני, אני לא נותן עדיפות.

<מוטי שקלאר: להיפך, עדיפות לאנשים שבעינינו אמורים לממש את המדיניות שלנו בערוץ.

אילן גילאון: אנחנו צפויים לשינויים בתכנים?

מיכל רוזין: כן, זה מה שכרגע הוא - - -

<מוטי שקלאר: כן.

יואב קיש: חבר'ה, רגע לא להפריע.

יואב קיש: בא מפעיל חדש - - -

אילן גילאון: לא מפריע, אני שואל שאלה.

יואב קיש: אני רוצה לשמוע אותו.

יואב קיש: אחרי זה יהיה זמן לשאלות.

יואב קיש: בבקשה.

<מוטי שקלאר: חלק מאוד משמעותי מהמכרז, למי שלא יודע, נגע בניקוד לפרק התוכן.

<מוטי שקלאר: כלומר, היתה תחרות על התוכן.

<מוטי שקלאר: מטבע הדברים כל אחד הביא את התכנים שלו - - -

יואב קיש: את המדיניות שלו לעניין.

<מוטי שקלאר: למשל אצלנו, בהצעה שלנו, וזה כבר כשלעצמו מסביר את הבעייתיות שעולה כאן, 40% מההפקות, פחות או יותר, הן הפקות חוץ.

<מוטי שקלאר: חברי כנסת אמורים לצאת גם מחוץ לבניין, זה חלק מהרעיון, בתוכניות כאלה ואחרות.

<מוטי שקלאר: מטבע הדברים זה גורע הפקות שהיו פה עד היום, ומטבע הדברים זה פחות כוח-אדם.

יואב קיש: יהיה פה צמצום.

יואב קיש: גם אם היית לוקח את כל העובדים הרלוונטיים היה צמצום בכוח-האדם לפחות ב-40%?

יעל כהן-פארן: הוא עושה מיקור חוץ.

<מוטי שקלאר: נגיע לתכלס לצורך העניין, לשורה התחתונה, סך-כול העובדים שיעבדו אצלנו בערוץ הכנסת הם בין 50 ל-55, מקסימום 60 אחרי הפגרה, עד שנראה איפה הדברים עומדים.

רועי פולקמן: לא הבנתי, זה סך-כול העובדים בערוץ?

<מוטי שקלאר: זה המקסימום.

יואב קיש: כי הוא עושה מיקור חוץ.

<מוטי שקלאר: 30 מתוך ה-50, ועדיין לא נחתמו חוזים – עם רובם לא נחתמו חוזים, זה צריך להיות בשבוע הבא, אבל פחות או יותר מי שניהל את המשא-ומתן או השיח עם מירב העובדים זה יורם כהן, שהיה מנהל חטיבת החדשות בערוץ 1 ועבר לעבוד אצלנו, אפרופו התאגיד וסיפוריו.

<מוטי שקלאר: הוא ישב עם כולם, מתוך האנשים הללו הוא קלט פחות או יותר 30 עובדים שנקלטו מערוץ הכנסת.

יעל כהן-פארן: 30 מתוך 100.

יואב קיש: מתוך 50.

יואב קיש: הוא מעסיק 50.

<מוטי שקלאר: נכון שמול ה-100 זה בעיה.

<מוטי שקלאר: מקסימום המועסקים אצלי זה בין 50 ל-60, זה לא שברחתי מעובדי הכנסת.

<מוטי שקלאר: חלק מעובדי הכנסת שרצינו אמרו לנו לא, החל מכך שתנאי ההעסקה שלנו פחות טובים מתנאי ההעסקה הקודמים, המשך במשמרות שבנויות אחרת בתפיסת העבודה שלנו, וחלק מהאנשים גם לא נהנו מהשכר, כי שילמנו קצת פחות מאשר בערוץ 2 בחלק מהמקרים, חלק העדיפו ללכת למקומות אחרים וחלק העדיפו להישאר בערוץ 2, שניים-שלושה, לא יותר מזה, גם הם לא קלטו מי יודע מה לצורך העניין.

<מוטי שקלאר: זה הביא פחות או יותר למספרים הללו.

<מוטי שקלאר: בפירוש ההכוונה היתה להגיע למקסימום העובדים מערוץ הכנסת.

<מוטי שקלאר: יש לי מחויבות, ואני לא רוצה פה להתכחש אליה – יש לי גם מחויבות פה ושם לעובדי ערוץ 20, שגם הם מועסקים שם ואין להם עוד מעט תעסוקה, זה שניים-שלושה מהם, לא יותר, העברנו.

<מוטי שקלאר: כמובן שההנהלה היא הנהלה אחרת.

יעל כהן-פארן: כמה עובדי הנהלה יש בתוך ה-60-50?

<מוטי שקלאר: בתוך ההנהלה בין חמישה לשבעה.

<מוטי שקלאר: חלק מהתפקידים המרכזיים כמו מנהל הארכיון, במאי ראשי וכן הלאה, זה עובדים של ערוץ הכנסת.

יעל כהן-פארן: מבחינת המשא-ומתן, איך יכול להיות שבעוד שבועיים וחצי, ממש שבועיים ויומיים בפועל, שלושה שבועות רשמית, ומרבית האנשים – אתה מדבר על 30 שעוד לא נחתם אתם חוזה העסקה, הם לא יודעים.

יעל כהן-פארן: חוסר הוודאות הוא אדיר.

<מוטי שקלאר: הם יודעים.

<מוטי שקלאר: אני לא יודע מי אומר למי מה.

<מוטי שקלאר: כל אלה שאמורים להיות מועסקים על ידינו יורם כהן אישית לפני נסיעתו לחוץ-לארץ, נסיעה שתכנן לפני הגעתו לערוץ, הוא עבר עם כל העובדים שאמורים להיות מועסקים על-ידינו ואמר להם שהם מועסקים.

<מוטי שקלאר: חוזה לא נחתם.

<מוטי שקלאר: שבוע הבא זה רק חתימה, זה הכול.

יואב קיש: עוד שאלה שקשורה בעקיפין לשיח פה, כל הנושא של הוצאת חברי הכנסת החוצה ושקשורים גם למיקור החוץ, אם אתה יכול לפרט.

אילן גילאון: זה היית צריך לשאול בזמן המכרז.

יואב קיש: אני לא שואל בזמן המכרז.

יואב קיש: לא אני שואל, מישהו אחר שאל, אבל עכשיו אני שואל.

אילן גילאון: זו התרומה היחידה שהיתה יכולה להיות לכנסת.

יואב קיש: אני שואל עכשיו.

יואב קיש: בבקשה.

<חגי גולן: הזכיר מוטי את נושא התוכן.

<חגי גולן: קודם כול שיהיה ברור שכאשר דיברנו על הנושא של התוכן, יש שתי מחויבויות במכרז שהתחייבנו עליהן, ולכן נגזר מהעניין הזה זה היקף האנשים שאנחנו יכולים לקלוט מעובדי הערוץ הקיים, עובדי ערוץ 2.

<חגי גולן: קודם כול, למען הסדר הטוב, ברמה הפורמלית כל עובדי ערוץ 2 פוטרו בגלל המעבר לחברה אחרת.

יואב קיש: אי-אפשר להמשיך, זה ברור.

יעל כהן-פארן: בגלל סיום הזיכיון, זה לא מעבר לחברה אחרת.

יואב קיש: מה שהוא אמר שזה זכיין חדש.

יואב קיש: אם לצורך העניין, היה אותו זכיין זה היה משהו אחר.

יואב קיש: ברור שבזכיין חדש זה מה שקורה.

<חגי גולן: לגבי תוכן, יש לנו שתי מחויבויות במכרז, שדיבר עליהן מוטי.

<חגי גולן: האחת, 40% מההפקות הן הפקות חוץ.

<חגי גולן: כשאתה שואל מה זה, זה הופיע במכרז, אבל אני אחזור על קצה המזלג.

יואב קיש: לא ראיתי את המכרז.

<חגי גולן: יש תוכניות שנקראות "ח"כ נולד", "יום יום חג" – יש כל מיני תוכניות שמופקות באמצעות ובשיתוף פעולה של חברי הכנסת, אבל מחוץ למשכן.

<חגי גולן: אלה ה-40% שעליהם דיבר מוטי.

<חגי גולן: נכון להיום אצל המפעיל הקיים רוב רובן של התוכניות צולמו באולפן, ואז לא היה צורך להתקשר עם מפיקים חיצוניים, כשאנחנו עושים את זה באמצעות כוחות חיצוניים, ולכן נדרשים פה פחות אנשים.

<חגי גולן: זה דבר אחד.

<חגי גולן: דבר שני שמופיע במכרז, שהוא גם מחויבות שלנו לעניין הזה, שאנחנו התחייבנו גם על מגישים לתוכניות השונות עם שמות ספציפיים ואנשים ספציפיים וזה מופיע במכרז.

<חגי גולן: אנחנו מפוקחים על-ידי המועצה בהקשר הזה שאותם מגישים אכן יעבדו בערוץ.

<חגי גולן: זאת אומרת, אנחנו מחויבים להעסיק את האנשים האלה, כי שמם מופיע במכרז.

ישראל אייכלר: איזה מועצה?

<חגי גולן: הכבלים והלוויין.

יואב קיש: זה המכרז שלהם?

יעל כהן-פארן: מועצת הכבלים והלוויין זה הרגולטור.

ישראל אייכלר: ערוץ הכנסת כפוף למועצת הכבלים?

יואב קיש: כן.

יואב קיש: זה לא מהיום, זה כבר הרבה שנים.

ישראל אייכלר: אני זוכר שערוץ הכנסת היה ערוץ הכנסת.

יואב קיש: הרב אייכלר, הם גורם מקצועי שתפקידו היה - - -

דב חנין: אין דיון מסודר?

יואב קיש: צודק דב שהזכיר לי.

יואב קיש: בבקשה.

<חגי גולן: הזכרתי את הנושא של המגישים כי הוא קריטי.

<חגי גולן: בסופו של דבר המגישים הם חלק מאותם אנשים שלנו יש מחויבות על-פי המכרז להביא.

<חגי גולן: היה עלול להשתמע קודם שזה עניין של אג'נדה או תפיסת עולם, או דברים מהסוג הזה.

<חגי גולן: זה לא רלוונטי.

<חגי גולן: ברור שזה בא לידי ביטוי במכרז עצמו, אבל אנחנו מחויבים להעסיק את המגישים האלה.

יואב קיש: הבנתי.

יואב קיש: תודה.

יואב קיש: אולי מישהו מנציגי העובדים רוצה לדבר?

<משה רונן: כן.

יואב קיש: בבקשה.

<משה רונן: אני מארגון העיתונאים, הארגון היציג של עיתונאי ערוץ הכנסת.

<משה רונן: היושב-ראש אמר שהכנסת איננה גורם מכתיב.

<משה רונן: אנחנו לא פונים אל הכנסת כגורם מכתיב, הכנסת דנה גם כאשר מפטרים אנשים במפעלים בבית שאן או בקרית גת.

<משה רונן: הכנסת דנה בכל הדברים האלה.

<משה רונן: יש כאן 100 עובדים שעבדו שתי קומות מתחתינו ובבת אחת בעוד שבועיים הם הולכים הביתה.

<משה רונן: הזכירה חברת הכנסת פארן שכאשר יש זכיין חדש במזנון הכנסת, הכנסת דואגת שהמלצרים והעובדים של הזכיין הקודם יישארו, וכאן שום דבר כזה לא נעשה.

אמיר אוחנה: אמר מר שקלאר שכ-30 איש יועסקו.

אמיר אוחנה: השאלה, מה זה יועסקו?

אמיר אוחנה: שמעתי מאפרת שעבדה כאן חמישה ימים בשבוע, ועכשיו מציעים לה לעבוד יום אחד בשבוע.

אמיר אוחנה: היא נכללת בין אחת מה-30 שיועסקו, כשהיא תעבוד ב-20% משרה?

אמיר אוחנה: האם זה נחשב שאתם שומרים עליה?

<מוטי שקלאר: אני לא יודע אם זו אותה מאפרת.

<מוטי שקלאר: יש מאפרת אחת שהצענו לה לעבוד במשרה מלאה, היא העדיפה להיות פרילנס.

<מוטי שקלאר: יש גם העדפות שלהם וההשתלמות שלהם מולנו.

<מוטי שקלאר: אין טעם להיכנס לרזולוציה עובד-עובד עכשיו.

<משה רונן: רק הבאתי דוגמה.

<משה רונן: יש כאן אולפן חדש למטה.

<משה רונן: הכנסת משקיעה בו.

<משה רונן: זה לא אולפן של הזכיין, זה אולפן של הכנסת.

<משה רונן: הכנסת השקיעה בו מיליונים, הכנסת משקיעה בו עכשיו כספים כדי לשדרג אותו להיות אולפן HD.

<משה רונן: האולפן הזה יעמוד ריק, למרות שהכנסת משקיעה כספי ציבורי כדי לשדרג אותו.

<מוטי שקלאר: למה הוא יעמוד ריק?

<משה רונן: הוא יעמוד ריק חלק מהשבוע, כי אתה מוציא חלק מההפקות החוצה.

<מוטי שקלאר: יש מספיק הפקות.

<משה רונן: יש לי מה להגיד על מיקור חוץ, על הפקות חוץ.

<משה רונן: ראשית, אנחנו מתנגדים להעסקת עובדי קבלן.

<משה רונן: הפקות חוץ זה עובדי קבלן.

<משה רונן: עקרונית אנחנו מתנגדים לזה, לא רק מטעמים יוניוניסטיים, אלא גם מטעמי אתיקה עיתונאית.

<משה רונן: עיתונאים בערוץ הכנסת עד היום ועיתונאים ברוב כלי התקשורת במדינת ישראל מכפיפים את עצמם לכללי האתיקה של מועצת העיתונות או לכללי אתיקה אחרים שנקבעו, שמוכרים, שידועים.

<משה רונן: אדם שקיבל זיכיון או מיקור חוץ – אני לא יודע איך לקרוא להם – הקבלנים שיפיקו את התוכנית במיקור חוץ לא מחויבים לשום דבר.

<משה רונן: ייתכן שיהיה להם כלכלי לקבל כסף מגורם חיצוני כדי לשנות תכנים.

<משה רונן: איזה פיקוח יהיה לנו עליהם?

<משה רונן: אנחנו לא יודעים מי הם, הם יתחלפו.

<משה רונן: היום יש קבלן אחד, מחר קבלן אחר.

<משה רונן: מישהו רוצה לעשות תוכנית שתפאר איזה בנק, הבנק יממן אותו, מה הכנסת תוכל לעשות?

<משה רונן: מה הציבור יוכל לעשות?

<משה רונן: יש כאן עניין של אתיקה שמאוד מעניינת את ארגון העיתונאים.

יואב קיש: בסופו של דבר מה שאני מבקש מאנשי הזכיין החדש: נצלו כמה שיותר את האולפן הקיים, נצלו כמה שיותר את העובדים.

יואב קיש: לא יכול להיות שמתוך 100 עובדים רק 30 עובדים.

יואב קיש: אני לא מדבר על הטלנטים שמופיעים על המסך, זה ברור שזה קשור לתנאי הזיכיון, אבל נתבי תמונה, צלמים, תחקירנים.

יואב קיש: הדבר האחרון שיש לי לומר זה לגבי ההצעות.

יואב קיש: אני שומע מהעובדים, אני לא שומע מכם.

יואב קיש: אני שומע שאנשים שהיו עורכי תוכניות מקבלים הצעה לשנמוך בתפקידם.

יואב קיש: הם מקבלים הצעה להיות תחקירנים זוטרים.

יואב קיש: אנשים שעבדו 13 שנים בערוץ הכנסת ובבת אחת אומרים להם: קח תפקיד הרבה יותר זוטר במשכורת הרבה יותר זוטרה, זו דרך לא אלגנטית להיפטר מאנשים כשאתה לא רוצה אותם, וחבל.

יואב קיש: אתה מדבר על אנשים שהיו מחויבים להביא לתפקידי תוכן?

יואב קיש: הוא אומר שחלקם הם מחויבים במכרז.

<משה רונן: יש אנשים שיופיעו על המסך, אני לא מדבר על האנשים האלה.

<משה רונן: אלה אנשים שמחויבים לפי תנאי המכרז.

<משה רונן: רוב עובדי ערוץ הכנסת אינם - - -

יואב קיש: אני מנסה להבין למי אמרת שהיה שנמוך.

<משה רונן: תחקירנים, עורכי תוכניות.

יואב קיש: תחקירן זה לא איזה תפקיד - - -

<משה רונן: אדם שהיה עורך תוכנית הציעו לו להיות תחקירן.

יואב קיש: לתחקירן לא הציעו.

יואב קיש: אמרת "תחקירנים".

<נועה משיח: יש תפקידים נוספים שנעשתה לגביהם התאמה בהתאם לזה שנפח העבודה בערוץ יורד.

<נועה משיח: אם מישהו היה עוזר במאי, שואלים אותו אם הוא מוכן להיות עוזר הפקה.

<נועה משיח: שינוע בתוך המערכת זה בסדר ואנשים יכולים לעשות יותר מתפקיד אחד, אין שום בעיה.

<נועה משיח: השאלה היא מה ההשלכות מבחינת היקף משרה, מבחינת שכר.

מיכל רוזין: זה גם שנמוך במעמד.

<נועה משיח: אני לא יכולה להגיד לכל עובד שלי: אל תיקח שום הצעה, תהיה מובטל.

<נועה משיח: יש הוגנות בהצעה של תפקידים אחרים, ואפשר לעשות איזה שינוע, אבל להוריד בהיקף משרה, להביא דרישות לחמישה ערבים בשבוע, אנחנו אנשי משפחה אחרי הכול.

<נועה משיח: עם כל הכבוד למר שקלאר – אני מאוד שמחה על זה שאני שומעת מספר הרבה יותר גבוה ממה שאני מודעת אליו, אבל בינתיים זו לא התחושה בקרב העובדים.

<נועה משיח: גם מי שהוא לקראת חתימה לדבריך לא מרגיש בטוח, לא מרגיש שחתמו אתו.

<נועה משיח: יש לי מספר קטן בחצי לפחות ממה שאמרת.

<נועה משיח: אני אשמח מאוד שייקלטו הרבה-הרבה יותר, זאת המטרה של הישיבה שלנו, אבל אני מצטערת, אנחנו בעוד שבועיים ואנחנו לא רואים איך זה קורה.

יואב קיש: ההליכים האלה התעכבו בגלל שיורם כהן לא בארץ?

<מוטי שקלאר: - - -

יואב קיש: מתי הוא מתוכנן לחזור?

<מוטי שקלאר: הוא אמור לחזור, אני חושב מחר.

יואב קיש: אתה אומר שבשבוע הקרוב - - -

<מוטי שקלאר: בשבוע הבא.

יואב קיש: נעבור לרשימת הדוברים.

יואב קיש: חבר הכנסת דב חנין.

<מוטי שקלאר: עוד הערה קטנה.

<מוטי שקלאר: 100 העובדים זה כולל פרילנסרים וכולל מגישים.

<משה רונן: עד כמה שאני מבין זה 100 עובדים קבועים.

<מוטי שקלאר: בסך-הכול ערוץ הכנסת מבחינת עובדים זה 80, כך לפחות אמר לי אורי פז בזמנו.

<מוטי שקלאר: שוב, כשאנחנו מקבלים - - -

יואב קיש: פרופורציות.

<מוטי שקלאר: כן, נקבל פרופורציות.

יואב קיש: דב חנין, בבקשה.

דב חנין: תודה, אדוני היושב-ראש, לפני שאני אומר מה שאני רוצה לומר על הדיון הזה אני חייב גילוי נאות, הכניסה שלכם לערוץ הכנסת מלווה אצלי ואצל חברי כנסת רבים בחששות גדולים, אתם יכולים להבין את זה.

דב חנין: אתם מזוהים עם הימין הקיצוני - - -

יואב קיש: דב, דב, ימין קיצוני?

יואב קיש: עם כל הכבוד.

דב חנין: אני אומר את דעתי.

יואב קיש: יש להם תפיסה מדינית של הימין.

דב חנין: יואב, אתה מזדהה עם זה, זה בסדר גמור.

יואב קיש: כמו שיש אולי ערוצים אחרים שיש להם תפיסה אחרת.

דב חנין: אין בעיה.

דב חנין: זכותך להיות מזוהה אתם, הכול טוב.

יואב קיש: הם זכו במכרז.

יואב קיש: דב, אל תעשה מזה - - -

<מוטי שקלאר: אנחנו אחות של ערוץ 20, אנחנו לא ערוץ 20.

דב חנין: חשוב לי שתשמעו את הדברים מסביב לשולחן.

ישראל אייכלר: דב, אני מקווה שאתה לא רומז שעד היום היה שם השמאל הקיצוני.

יואב קיש: בדיוק.

דב חנין: לא היה השמאל הקיצוני.

דב חנין: הלוואי.

אילן גילאון: אין שמאל קיצוני, הוא לא קיים.

דב חנין: אני מחכה לשמאל מתון.

אילן גילאון: אין שמאל קיצוני, הוא לא קיים.

אילן גילאון: ברגע שהוא קיצוני, הוא לא שמאל.

יואב קיש: אז גם אין ימין קיצוני.

דב חנין: חשוב שתשמעו את הדברים האלה כאן.

דב חנין: אני רוצה לומר אותם כאן כגילוי נאות.

דב חנין: אתם צריכים לדעת שזאת האווירה שקיימת בכנסת, לא אצל חבר הכנסת קיש.

מיכל רוזין: צד שלם של המפה הפוליטית.

אילן גילאון: חבר הכנסת קיש – בלב שלו יש בדיוק מה שיש בלב שלנו, רק שהוא לא יכול להגיד מה דעתו.

יואב קיש: לא.

דב חנין: מר שקלאר, אותך אני מכיר כאיש תקשורת מאוד ותיק ומוערך.

דב חנין: אני אומר לך את זה, אתה צריך לדעת שזאת האווירה, הנטל עליכם.

דב חנין: אתם צריכים להיות ערים לזה.

דב חנין: עברתי הלאה, עכשיו אני מדבר לגופם של העניינים.

דב חנין: יש שלוש נקודות שאני רוצה להעלות בדיון הזה.

דב חנין: הנקודה הראשונה היא העובדים.

דב חנין: עוד מעט נגיע פה בכנסת לדיון בוועדת הכספים על סגירת מפעל, 100 עובדים שהולכים הביתה, חובתה של הכנסת לטפל בעובדים שנזרקים הביתה, וזה נכון לגבי עובדים במפעל בנגב, וזה בוודאי נכון לגבי עובדים שנמצאים בבניין הזה יחד אתנו.

דב חנין: וחובתה של הכנסת לבדוק שנעשה הכול כדי שעובדים לא ילכו הביתה.

דב חנין: זו חובתנו, כמה שפחות עובדים.

דב חנין: אני לא אומר שלא ילך שום עובד, אבל בטח כשמדובר על חלק גדול מהעובדים שהולכים הביתה, זה מאוד-מאוד מטריד, זה מאוד-מאוד מדאיג, וזה לא קשור כרגע לתחום התקשורת.

דב חנין: מה שאני אומר כרגע זה נכון לגבי כל מפעל בארץ.

דב חנין: בוודאי ובוודאי שהכנסת מאוד רגישה לנושא של עובדים ותקשורת.

דב חנין: אני לא רוצה לומר לך, כי אתה בוודאי עקבת, אבל ראש הממשלה בעצמו כמעט הוביל את כולנו לבחירות על רקע חשש מאוד גדול שהיה לו לגורלם של עובדי רשות השידור.

יעל כהן-פארן: האמנת לו?

דב חנין: אני כרגע מתייחס לראש הממשלה בכבוד, כיוון שקודם הרגזתי את יואב אז אני לא רוצה להמשיך בקו הזה, אני רוצה להיות נחמד אליו.

דב חנין: ראש הממשלה אמר את זה, מה הוא חשב, אני לא יודע.

דב חנין: הוא אמר: החשש לגורל עובדי הציבור מטריד.

דב חנין: הוא אמר את זה על רף המטוס בטיסתו לסין, זה מה שהטריד אותו.

דב חנין: הוא עמד לנסוע למעצמה הכלכלית והמדינה הכי מאוכלסת בעולם ודאג לעובדי רשות השידור, שאוי ואבוי, פרנסתם אינה מובטחת.

דב חנין: אני חושב שדבריו אלה של ראש הממשלה, הדברים שנאמרו, אני לא שופט כוונות ובוחן מה עומד מאחוריהן, הם דברים שראויים להתייחסות.

דב חנין: מה שנכון לגבי עובדי רשות השידור נכון גם לגבי עובדי ערוץ הכנסת.

דב חנין: נקודה שלישית.

דב חנין: לנו ככנסת יש חובה מיוחדת לאנשים שעובדים אתנו בבית הזה.

דב חנין: יש לנו חובה כלפי האנשים האלה.

דב חנין: אנחנו מנסים לעמוד בחובה הזאת כשמדובר על עובדי מזנון הכנסת.

דב חנין: אנחנו יצרנו פה, אדוני יושב-ראש ועדת הכנסת – יצרנו פה מנגנון בהידברות עם מנכ"ל הכנסת ועם גורמים אחרים, למרות שמדובר בזכיינים.

דב חנין: מדובר בזכיינים, אבל לא אפשרנו לזכיינים לעשות מה שהם רוצים.

דב חנין: קבענו נורמות, כי אנחנו בבית הזה רוצים להתנהל אחרת.

יעל כהן-פארן: למרות שהם עדיין עובדי קבלן לצערנו.

דב חנין: לא השגנו את כל מה שרצינו - - -

יואב קיש: דב, נא לסיים בבקשה.

דב חנין: לא השגנו את כל מה שרצינו, אבל כפינו על הזכיינים נורמות והתנהגות שהם לא רצו בהן, כולל העסקה לאורך כל השנה.

דב חנין: אני אומר את הדברים כאן, מכיוון שאני חושב שאתם צריכים לדעת שככה מתנהלים דברים בכנסת, ואני חושב שאתם צריכים לקחת את זה עכשיו מראש כשאתם מתכננים את מעשיכם ומכלכלים את הדברים לקראת העתיד.

דב חנין: נקודה אחרונה שהיא לגמרי שייכת לכנסת זה הכסף שלנו.

דב חנין: הכסף שלנו הוא לא שלנו פרטי, הוא כסף של הציבור.

דב חנין: הכנסת השקיעה באולפן ה-HD של ערוץ הכנסת הרבה מאוד כסף.

דב חנין: הייתי במקרה בדיון שעסק בשאלה הזאת, ואני חושב שזאת השקעה מאוד ראויה.

דב חנין: אנחנו מצפים שכשאנחנו משקיעים כסף, ישתמשו בזה.

דב חנין: זה שאתם עושים מיקורי חוץ, זה בא על חשבון ההפקות שאתם עושים כאן בבניין, וזה אומר שכן, האולפן הזה חלק מהזמן יעמוד ריק, וחבל.

יואב קיש: זה המכרז רצה.

יואב קיש: זה הדירוג של מכרז.

דב חנין: חבר הכנסת קיש, ניסיוני בכנסת הוא רק עשר שנים, אבל מעולם לא התייחסנו לעצמנו כראש סיכה בכנסת.

דב חנין: ועדת הכנסת לא רואה את עצמה כראש קטן.

דב חנין: אנחנו מנהלים את הבניין הזה.

דב חנין: עם כל הכבוד למכרז, הכול בסדר, אני לא מתערב בשאלות של המכרז, לא נכנס לוויכוחים המשפטיים ביניכם לבין ערוץ 2, ממש לא מתעסק בזה, אבל אני מדבר על ההתנהלות - - -

<חגי גולן: אני יכול להעיר - - -

יואב קיש: אני אתן לך לענות.

דב חנין: ההתנהלות הנורמטיבית פה בתוך הבניין, איך מנצלים משאבים, איך מתייחסים לעובדים, זה לגמרי-לגמרי ענייננו.

יואב קיש: בבקשה, חגי.

<חגי גולן: התייחסות לנושא ה-HD.

<חגי גולן: שיהיה ברור, יש לנו אינטרס גדול שיהיה אולפן HD, זה משפר את הנראות של הערוץ, זה משפר את האיכות של הערוץ, אנחנו מאוד שמחים על כך שהכנסת לקחה את ההחלטה הזאת.

<חגי גולן: המכרז שזכינו בו בנוי על לוח שידורים מאוד מפורט ומאוד מוקפד עם חלוקה ברורה בין השעות.

<חגי גולן: כרגע על פי המכרז 40% מהתוכניות אמורות להיות בהפקות חוץ, כפי שאמרנו.

<חגי גולן: אם ניענה לקריאתו של חבר הכנסת חנין ונעשה פה 100% מהתוכניות, תהיה לנו בעיה מול מועצת הכבלים, אנחנו מפירים את המכרז.

יואב קיש: דב, צריך להבין את זה.

יואב קיש: אני מסכים אתך שהכנסת וחברי הכנסת, גם הוועדה הזאת ויושב-ראש הכנסת, לכולנו יש תפקיד בולט וחשוב בניהול חיי הבית הזה.

יואב קיש: צודק.

יואב קיש: בערוץ הכנסת יש הנושא המקצועי, כשהנושא המקצועי מטופל דרך הרשות שהוציאה את המכרז, ובכל תהליך המכרז אנחנו ככנסת לא היינו מעורבים בו.

יואב קיש: במכרז הרי היה מה שנקרא "תחרות יופי", זאת אומרת, לא כסף, כי יש תקציב מוגדר, אלא דווקא על התוכן היה הוויכוח.

יואב קיש: כנראה סביב הפקות החוץ האלה – אני לא מכיר לעומק את המשמעות שלהן ומה הם נותנים – החליטו בניקוד המכרז לתת להם את הציון הגבוה ובגלל זה הם נבחרו.

יואב קיש: עכשיו אתה אומר להם: תחזרו לפורמט הקודם, כי כך אני רוצה.

יואב קיש: זה קצת בעייתי.

יואב קיש: אנחנו לא יכולים להיכנס למקום הזה, אני אומר לך לפחות את דעתי.

יואב קיש: בשאר הנימוקים שאמרת אני בהחלט מבין את העמדות, רק רציתי לחדד את העניין הזה, את כל התפעול, וגם אתה לא רוצה שהכנסת תיכנס לענייני התוכן.

יואב קיש: כל הנושא של התוכן מנוהל בצורה נפרדת מהכנסת והאורגנים פה בכנסת.

יואב קיש: יש גוף אחד שעובד בשיתוף עם הערוץ, זו הוועדה המשותפת, אני לא יודע אם בראשות מנכ"ל הכנסת, שמיועדת לטפל בכל מיני בעיות או נושאים שעולים לדיון, בהתאם לחוק ערוץ הכנסת, אבל בכל מה שקשור לתוכן עצמו, כולנו פה מתרחקים מזה כמו מאש, ולא הייתי מציע שנפעל לשנות את הדבר הזה.

יעל כהן-פארן: התוכן זה לא העניין, זה העניין של החלטה ניהולית איך אתה מבצע את התוכן הזה, וההחלטה שלהם היא מיקור חוץ מטעמים של התייעלות - - -

יואב קיש: זה מה שהביא להם את הניצחון במכרז.

יעל כהן-פארן: הם לא אמרו שהם יעשו מיקור חוץ, הם אמרו שהם יעשו תוכניות מחוץ - - -

יואב קיש: קחי את המכרז, אני לא יודע אם הוא עכשיו זמין.

יואב קיש: המכרז היום הוא מסמך ציבורי?

<מוטי שקלאר: - - -

יואב קיש: קחי את המסמך, תסתכלי מול מה הם התחייבו, ובמה ההתחייבות שלהם נתנה להם לנצח את המכרז.

יואב קיש: דרך אגב, אני לא יודע אם יש בג"ץ על זה, כן או לא - - -

יעל כהן-פארן: יש בג"ץ, יש דיון בעוד שבוע.

<מוטי שקלאר: לא על התוכן.

יואב קיש: לא על התוכן, על משהו אחר.

יואב קיש: לכן לגבי ההחלטה של המיקור חוץ לא הייתי נכנס.

יואב קיש: אם זה היה חשוב לנו לצורך העניין, ואולי עשינו טעות, היינו צריכים להגיד למועצת הכבלים והלוויין, אבל לא חשבנו על זה.

יואב קיש: אנחנו במקום אחר ובטח ובטח לא ניכנס עכשיו לניקוד של המכרז שלא התעסקנו בו מלכתחילה.

יואב קיש: חבר הכנסת אילן גילאון, בבקשה.

אילן גילאון: תודה, אדוני.

אילן גילאון: גילוי נאות, תמיד חשבתי – לא בכדי אמרת שזה עובדי הכנסת – שערוץ הכנסת זה הצד הכי טוב בכנסת עד עכשיו.

אילן גילאון: עוד גילוי נאות, אני לא מתערב בשום דבר טכני, אני עדיין תקוע בתקופה של מצלמת הבטא, זה המקסימום שאני יכול להגיד לך.

אילן גילאון: זה ממש לא מה שמשנה.

אילן גילאון: הדיון הזה נראה טיפה סוריאליסטי, כי תתפלא, לי אין אפילו טענות למוטי ולחגי.

אילן גילאון: הם באו למכרז, יש להם העניין שלהם.

אילן גילאון: הטענות שלי לגבי עצמנו, ונדמה לי שגם אתה מתוך אותה תחושה מקיים את הדיון הזה, כי צריך לצאת באיזה באופן ידי חובה.

אילן גילאון: קל וחומר אם אנשים האלה היו חלק אינטגרלי מהכנסת.

אילן גילאון: יותר מזה, לפני שנה פניתי ליושב-ראש הכנסת, ממש לפני שהתחלף המנכ"ל, והספקתי לפנות גם למנכ"ל הקודם, כדי להכניס לתוך המכרז את התנאי הזה, שעובדי הערוץ היום יהיו גם חלק מתוך המכרז הבא.

אילן גילאון: זה מקובל.

אילן גילאון: אפשר להכניס תנאים בתוך מכרז שיהיו כך וכך אנשים עם מוגבלויות, להבדיל אלף אלפי הבדלות, ותיקים ואחרים וכו' וכו'.

יואב קיש: כולנו עם מוגבלויות, אני מזכיר לך.

אילן גילאון: אין ספק, אני חתום על זה שכולנו עם מוגבלויות.

אילן גילאון: בעניין הזה הדיון נראה לי טיפ טיפה מאוחר, למעט דבר אחד, הכנסת צריכה להיות אחראית, כי לא בכדי אמרת, אלה הם עובדי הכנסת בסופו של דבר.

יואב קיש: עובדי ערוץ הכנסת.

יואב קיש: אם זה נאמר, זה נאמר בטעות.

אילן גילאון: אני לא מפחד מהתכנים האלה, דווקא להפך.

אילן גילאון: מהבחינה הזאת הם יצטרכו לעמול קשה כדי להוכיח ולהפריך את מה שאתה אומר.

אילן גילאון: אני מכיר את שני האנשים האלה, והם אנשים הגיוניים, אני סומך עליהם.

אילן גילאון: מה שאכפת לי כרגע, באמת מהאנשים האלה שעבדתי אתם כתף אל כתף במשך כל השנים האלה, ופתאום טראח.

אילן גילאון: במקרה הרע זאת טעות, ובמקרה הטוב זו מדיניות, ועל זה אני מאוד-מאוד מצר.

אילן גילאון: איפה הטעות שלנו, שלך, שלי, של דב?

יואב קיש: שלא חשבנו על זה לפני המכרז.

אילן גילאון: שאת המהומה הזאת היינו צריכים לעשות - - -

יואב קיש: לפני הוצאת המכרז.

אילן גילאון: זה שלא עשינו את זה זו האחריות שלנו.

יואב קיש: זו האחריות שלנו.

יואב קיש: אני מסכים אתך.

אילן גילאון: זאת האשמה שלנו, ולכאן צריך לגרור את העניין איך אנחנו נותנים פתרונות לאנשים בסופו של דבר.

אילן גילאון: בזעיר אנפין זה בדיוק בקליפת אגוז הסיפור של רשות השידור, אם תרצה.

אילן גילאון: כשאתה עכשיו מסתכל על הדברים איך שהם קרו – טראח - - -

יואב קיש: פה אתה לא מדייק, כי דווקא ברשות השידור היתה המון חשיבה על העובדים, כל הזמן.

אילן גילאון: כן.

אילן גילאון: בכלל במדינה יש המון חשיבה.

אילן גילאון: שמעתי, דב ציטט את מנהיג הפועלים, בנימין נתניהו, בעלותו למטוס בסין, כמה הוא דאג למשפחות ולפועלים.

יואב קיש: לא.

יואב קיש: היתה חשיבה אמיתית.

אילן גילאון: הנקודה הפרקטית כרגע, ובזה נדמה לי שאנחנו יכולים לעשות מעשה, זה איך אנחנו תופסים אדם-אדם ומתייחסים אליו באופן פרטי, בסידור אתם, כטוב לבם.

אילן גילאון: ישבתי עם האנשים האלה, הם קיבלו את המכרז, אני לא יודע מה יסתבר בבית המשפט, אין לי מושג, אני לא מתערב בזה.

אילן גילאון: אנחנו צריכים לדעת מה קורה עם האנשים האלה.

אילן גילאון: ודאי שנורמטיבית זה לא נכון מיקור חוץ, זו רעה חולה.

יואב קיש: אז מה אתה מציע?

אילן גילאון: אני מציע שכל אדם שנמצא בערוץ הכנסת, שאנחנו נהיה אחראים על מסלול ההעברה שלו - - -

יואב קיש: תכלס.

אילן גילאון: כמו שעשו ברשות השידור.

יעל גרמן: שיחות לא רשמיות.

יעל גרמן: פשוט לקיים שיחות, כמו שאמר אילן.

אילן גילאון: כל אדם בנפרד, לראות איפה אנחנו יכולים לעזור לו להשתלב.

אילן גילאון: יש פתיחה של קשת ורשת עכשיו שמתחילים שידורים פעמיים בשבוע.

אילן גילאון: אנחנו צריכים לעזור לאנשים הללו, זה אנשים שהיו בתוך הבית שלנו.

אילן גילאון: איך אמרנו?

אילן גילאון: למלצרים אנחנו עוזרים, למה שלא - - -

יואב קיש: התכוונתי אם אפשר היה לעשות משהו יותר מוסדר, לא רק ברמה האישית.

אילן גילאון: אם הייתי היום יושב-ראש הכנסת, הייתי עושה להם freezing וקולט אותם כאן.

אילן גילאון: אין מה לעשות.

יואב קיש: הוא לא יכול.

אילן גילאון: יש כאן אחריות כבדה מאוד למה זה לא התקבל ולמה הוא לא התקבל.

יואב קיש: את זה הוא לא יכול לעשות.

יואב קיש: אני מכיר את המגבלות, הוא לא יכול.

אילן גילאון: אז על מה הדיון כאן?

אילן גילאון: כבר ביקשתי ממוטי שיקלוט כמה שיותר אנשים - -

יואב קיש: גם אני ביקשתי אישית.

אילן גילאון: - - שלא ידפוק אותם בשכר, שייתן להם הכי טוב.

אילן גילאון: דיברנו על זה, נכון?

אילן גילאון: כבר אני אומר לך.

אילן גילאון: זה פסה, too late.

אילן גילאון: כרגע פניתי לטוב לבו.

אילן גילאון: זה בכלל לא כולל אותם מה אנחנו עושים ואיך משלמים על הטעות של עצמנו.

יעל גרמן: ברגע שיצא המכרז, אין לנו מה לעשות.

<חגי גולן: שלא ייווצר הרושם שאנחנו מתנגדים לקלוט אותם.

יואב קיש: לא, לא.

יואב קיש: זה לא הרושם.

יואב קיש: זה לא הרושם, חגי.

יואב קיש: אם תעמדו במספר של 30 מתוך 50 עובדים, זה בהחלט ראוי.

יואב קיש: שני הדוברים האחרונים – חברת הכנסת מיכל רוזין וחברת הכנסת גרמן.

יואב קיש: בבקשה.

מיכל רוזין: תודה.

מיכל רוזין: קודם כול, גילוי נאות, כן יש לי בעיה אתית עם הערוץ.

מיכל רוזין: רק לפני מספר שבועות ועדת האתיקה של הכנסת השעתה לשבוע חבר כנסת שבשיתוף פעולה עם הערוץ תקף אותי מילולית, וכך נקבע בהחלטה.

מיכל רוזין: הוא הושעה לשבוע מהכנסת, ונקבע בהחלטה שזה היה בשיתוף פעולה מלא של הערוץ.

אילן גילאון: ערוץ 20.

מיכל רוזין: ערוץ 20.

<מוטי שקלאר: אנחנו לא ערוץ 20.

יואב קיש: יש לך בעיה עם ערוץ 20 - -

מיכל רוזין: זה היה בשיתוף פעולה מלא.

יואב קיש: - - לא עם ערוץ הכנסת החדש.

יואב קיש: יש לך בעיה עם ערוץ 20.

מיכל רוזין: חבר הכנסת הודה שזה היה בשיתוף פעולה מלא וועדת האתיקה קבעה את זה.

יואב קיש: לא להפריע לחברת הכנסת רוזין יותר, גם לא מאחורה.

יואב קיש: אני לא רוצה להוציא החוצה.

יואב קיש: עכשיו רק חברת הכנסת רוזין.

יואב קיש: בבקשה.

מיכל רוזין: כן יש לי חשש אתי ואני יכולה להתחבר לדברים שנאמרו פה.

מיכל רוזין: אני רוצה לדבר על אווירה, כי ברור לי המכרז, ברורים לי הגבולות, ומה שאילן אמר ולפניו חברי הכנסת האחרים, אני מצטרפת לחלוטין, ואני בטוחה שהרצון שלכם היה לקלוט כמה שיותר.

מיכל רוזין: יש פה שתי סוגיות.

מיכל רוזין: סוגיה אחת זה הטלנטים – והיינו באותו דיון בדיוק על התאגיד ברשות השידור – יש הבדל.

מיכל רוזין: הטלנטים, העיתונאים הבכירים שימצאו את עצמם ויסתדרו, זה קשה, אבל הם יכולים להיות גם במקומות אחרים.

מיכל רוזין: אני רוצה לדבר דווקא על אותם עובדים ועובדות מוחלשים ומוחלשות, אותם אלה שבאים ואומרים להם: אין בעיה, אנחנו מוכנים להעסיק אתכם, בתנאי שתעבדו חמישה ערבים בשבוע.

מיכל רוזין: שוב, זה מה שאנחנו שומעים, יכול להיות שזה לא נכון.

מיכל רוזין: זה מה שמגיע לפתחנו.

מיכל רוזין: אומרים להם: תעבדו מכסה כזאת או אחרת בשעות כאלה או אחרות.

מיכל רוזין: יש פה אימהות חד-הוריות, יש פה עובדים זוטרים יותר, אני אפילו לא יודעת לחלק אותם, אם זה צלם, אם זה עוזר הפקה או אם זה מאפרת.

מיכל רוזין: בגדול, אותם אנחנו צריכים לראות בפוקוס, אילן, ואני מקווה שתסכים אתי, כי אלה אותם אנשים שייזרקו ויתקשו למצוא עבודה גם בערוצי התקשורת האחרים.

מיכל רוזין: אני רוצה לדבר קצת על יחס.

מיכל רוזין: אתם אומרים "אנחנו לא ערוץ 20", אני מקבלת, למרות שיש פה בית - - -

אילן גילאון: אנחנו דוגלים בזכות להגדרה עצמית לכולם.

אילן גילאון: ..

מיכל רוזין: אני כן רוצה להגיד שכאשר יורם כהן, והוא לא נמצא פה – אני אומרת את זה לכם בתור מידע שהגיע אלי או פנייה שהגיעה אלי – כשהוא אומר לעובדים: אותי זרקו מרשות השידור ואף אחד לא דאג לי, אז גם אתם תסתדרו, זה טיעון מאוד-מאוד בעייתי.

יואב קיש: הוא אפילו לא פה בשביל להגן על עצמו.

יואב קיש: אולי הוא לא אמר את זה?

מיכל רוזין: יש גם עניין של יחס, איך מתייחסים בשיחות האלה, איך מדברים בשיחות האלה, האם אומרים - -

יואב קיש: שילמדו מהתאגיד איך לעשות את השיחות.

מיכל רוזין: - - שהם מוכנים שמישהי תעבוד, אבל חמישה ערבים בשבוע היא מחויבת לעבוד עד 24:00 בלילה.

מיכל רוזין: היחס פה יכול לשנות המון בגישה של הערוץ, בגישה של העובדים ובשיתוף הפעולה הזה.

מיכל רוזין: ופה, אילן, אנחנו נכנסים.

מיכל רוזין: פה אנחנו נכנסים לדאוג, דבר ראשון, למוחלשות ולמוחלשים, שהם לא הטלנטים שיכולים למצוא בקלות במקום אחר, ודבר שני, האם זה מתנהל באופן ראוי, הגון, ולא מתוך עמדה שעושים להם טובה, מצד אחד, או שהם לא חייבים להם כלום.

מיכל רוזין: תודה.

יואב קיש: תודה.

יואב קיש: אחרונת הדוברים – חברת הכנסת יעל גרמן.

יעל גרמן: תודה רבה לך, אדוני היושב-ראש, ראשית, אני חושבת שמגיעה תודה רבה ליוזמת, ליעל כהן פארן.

יעל גרמן: היא נלחמה כאריה, ובסופו של דבר הגיעה לכך שהנה, אנחנו דנים בזה.

יעל גרמן: אני לא יודעת למה פעמיים סירבו לדון בזה.

יעל כהן-פארן: שלוש פעמים.

יעל גרמן: סוף טוב הכול טוב, ברכותיי גם לכל המצטרפים.

יעל גרמן: זו הערה ראשונה.

יעל כהן-פארן: תודה.

יעל גרמן: הערה שנייה.

יעל גרמן: אני מתנצלת, ניהלתי דיון בוועדת החוקה וברגע שסיימתי והצבענו, הגעתי.

יעל גרמן: אין לי ספק שמבחינה לגלית אין לנו מה לעשות.

יעל גרמן: ברגע שהיה מכרז, ברגע שאנשים עמדו בתנאי הסף – אולי עכשיו מערערים על זה בבית המשפט – אין מה לעשות.

יעל גרמן: ודאי שאנחנו לא יכולים היום בדיעבד לבוא ולשנות תנאי סף, זה לא יעלה על הדעת, אין דבר כזה שבמכרז משנים בדיעבד תנאי סף, כי אז אולי עוד אנשים היו יכולים לבוא.

יעל גרמן: זה מפר את השוויון בפני החוק.

יעל גרמן: אין בכלל על מה לדבר.

יעל גרמן: אני מרגישה שאנחנו יושבים כאן חסרי מעמד, אני מודעת לזה שאנחנו כאן למעשה חסרי אונים וחסרי מעמד, ובכל זאת, ולמרות זאת, אכפת לנו, אכפת לנו מפני שאנחנו רואים אותם כאנשים שהם חלק מאתנו, אנשים שכל הזמן מסתכלים עלינו ומוציאים קטעים מצחיקים כאלה ואחרים, ערוץ 99 זה חלק בלתי נפרד מהחיים שלנו הפרלמנטריים בכנסת לטוב ולרע.

יעל גרמן: אני לא יכולה להעלות על דעתי, כמו כל החברים שלי שיושבים כאן, שאותם אלה שעבדו במסירות, חלקם עשר שנים אולי, חלקם קצת פחות, פתאום ימצאו את עצמם זרוקים בלי שאף אחד דואג להם, ואני חוזרת ואומרת, אפילו שאני יודעת שאין לי שום מעמד חוקי, ויכול להיות שאתם יכולים לעשות את זה, לכן אנחנו פה כדי לפנות אליכם.

יעל גרמן: בפעם האחרונה שהייתי בערוץ הכנסת אמרו לי שמתוך ה-30 שצריכים להיקלט נקלטו רק עשרה, אני לא יודעת מה המצב עכשיו, לא הייתי בתחילת הדיון, אז אולי מסרו דיווח.

יעל גרמן: מסרו דיווח כמה נקלטו עד היום?

יעל כהן-פארן: אמרו שכל האנשים עוד לא סגרו - - -

יואב קיש: אמרו שזה בתהליכים, זה עוד לא נגמר.

יעל גרמן: רק לעשרה פנו.

יואב קיש: לא.

יואב קיש: לא רק לעשרה פנו.

יעל גרמן: פנו לכל ה-30?

יעל כהן-פארן: הם אומרים, אנחנו לא יודעים.

יואב קיש: עוד לא נחתמו ההסכמים.

יואב קיש: הבחור שאחראי על זה לא נמצא בארץ, זה ימשיך בשבוע הבא.

יעל גרמן: חוסר ודאות זה הדבר הכי גרוע בכל מצב, במיוחד כשמדובר על פרנסה.

יעל גרמן: אדם צריך ודאות.

יעל גרמן: קודם כול, אני פונה אליכם ומבקשת מכם שאותם אלה שהחלטתם לקחת, תפנו אליהם ותגידו.

יעל גרמן: מי שאתם חושבים שלא ראויים, גם תפנו אליהם ותגידו להם, שאנשים יוכלו להתחיל לתכנן.

יעל גרמן: זו הבקשה הראשונה שהיא אנושית, היא אלמנטרית, אני חושבת שניתן לעשות אותה בלי בעיה.

יעל גרמן: אבל אנחנו כאן גם כדי לפנות אליכם ולבקש מכם לראות דרך איך אפשר להעסיק עוד, מעבר ל-30 שהתחייבתם עליהם, איך אפשר להעסיק כמה שיותר.

יעל גרמן: לנו אכפת.

יואב קיש: תודה.

<משה רונן: אם אפשר, משפט אחד להגיב על מה שאמרו חברי הכנסת.

יואב קיש: לא, סליחה.

יואב קיש: אני מצטער, אנחנו כבר חורגים מלוחות הזמנים.

יואב קיש: אני רוצה להגיד כמה דברים שעלו פה, ואני מקווה שגם חברי הכנסת יצטרפו אלי לדברים.

יואב קיש: ראשית, לגבי המכרז, אני חושב שעשינו שתי טעויות במכרז: האחת, שלא דרשנו התייחסות לעובדים, שיהיה לפחות ניקוד, רף מינימום – סתם אני זורק, על מספרים אפשר להתווכח – 30% מחויבים להשאיר וכל אחוז מעל נותן X ניקוד גם למכרז לתפיסתי.

אילן גילאון: לפני שנה פניתי ליושב-ראש - - -

יואב קיש: אני לא דיברתי אתך על זה, אני אישית לא חשבתי על זה.

יואב קיש: יש לי הצעה פרקטית.

יואב קיש: יש לנו חוק ערוץ הכנסת – לכמה שנים המכרז שלכם?

<מוטי שקלאר: עשר.

יואב קיש: אני לא יודע מי יהיה פה בעוד עשר שנים, אז יהיו העובדים שלכם, נוסיף שהמפעיל הבא – תהיה חשיבות במכרז לשימור העובדים, אפילו כסעיף הגדרתי בחוק ערוץ הכנסת.

יואב קיש: זה מסר חשוב, ואני חושב שנשקול לקדם אותו גם בחקיקה בערוץ הכנסת.

יואב קיש: זה רואה פני עתיד, זה לא מתקן את העבר.

יואב קיש: לגבי שימוש באולפן, מה שנאמר על-ידי חבר הכנסת דב חנין, אני רואה את זה כהחלטה מקצועית.

יואב קיש: אני חושב שאנחנו נוכל לגבש את דעתנו לאורך השנים של השידורים של הערוץ עם הזכיין החדש ונוכל להתרשם האם זה חיובי או שלילי.

יואב קיש: אני מקווה, בשם כולנו, שזה יעשה רק טוב לערוץ.

יואב קיש: אני מסכים עם הבקשה שמופנית פה.

יואב קיש: עוד פעם אני אומר, זה לא בסמכות, זה ברמה של בקשה, כן לנסות לקדם את הליך הגיוס מהר ככל האפשר, כדי להסיר את העננה מאותם עובדים, ולהתחשב ככל האפשר גם באותם חלשים – אנחנו יודעים על מקרים ספציפיים של חד-הוריות ומקרים כאלה – גם בגיוס.

דב חנין: אולי, אדוני, תמנה שלושה חברי כנסת - - -

יואב קיש: לא, לא, לא, לא.

אילן גילאון: הוועדה הזאת בהחלט סוברנית לקחת רשימה של כל העובדים ולעבור אחד-אחד.

יואב קיש: אני לא עושה את זה.

אילן גילאון: למה לא?

יואב קיש: בעניין הזה אני אומר שזה לא מתפקידנו, עם כל הכאב.

אילן גילאון: אין בזה שום אחריות.

יואב קיש: מה שאתה דיברת על אחריות אישית, בעניין הזה אנחנו כחברי כנסת יכולים להתגייס.

יואב קיש: אני מסכים עם מה שאמרת.

יואב קיש: אפשר לפעול.

אילן גילאון: אדוני היושב-ראש, אתה יודע שזו אמירה בעלמא.

יואב קיש: לתפיסתי להתחיל להיכנס להם להליך הגיוס זה לא ראוי.

יעל כהן-פארן: הוא מתייחס להליך לקיחת האחריות כלפי העובדים שלא נקלטו.

אילן גילאון: הוא אומר אותו דבר ושכל אחד ייקח באופן וולונטרי את המשימה.

יואב קיש: מה אתה רוצה לעשות?

יואב קיש: בוא תסביר מה רצית.

אילן גילאון: לקחת את הרשימה ולראות איפה אנחנו יכולים למצב אנשים במקומות חדשים לשביעות רצונם, כדי שלא יישארו - - -

יואב קיש: ללא קשר לערוץ הכנסת החדש.

אילן גילאון: ללא קשר לערוץ הכנסת החדש.

יואב קיש: חשבתי שאתה מנסה לעשות את זה - - -

אילן גילאון: לא.

יואב קיש: בגלל זה היתה ההתנגדות שלי.

אילן גילאון: האמת שרציתי להציע לתת להם לשדר פרסומות, ואז אפשר לקלוט את כולם.

יואב קיש: לא.

יואב קיש: אנחנו משלמים על זה.

יואב קיש: עד כאן הסיכום לגבי המפעיל החדש.

יואב קיש: מה השם שלכם המשפטי, דרך אגב?

<שירי רחל מזרחי: ערוץ שידורי הכנסת בע"מ.

<חגי גולן: אנחנו חברה אחות של ערוץ 20.

אילן גילאון: בסוגריים, לא ערוץ 20.

יואב קיש: קודם כול, אנחנו מאחלים לכם בהצלחה.

יואב קיש: אילן, אני ממנה אותך לנסח החלטה, תביא אותה.

יואב קיש: אם הוועדה תצביע בעד, אנחנו נצביע בעד ההחלטה הזאת, ללא קשר לפעילות שלכם.

יואב קיש: כמו שאמרתי, קודם כול, העובדים, אני מעריך שבאתם, אני מבין את הרגישות בסיטואציה הזאת.

יואב קיש: אתם רואים שיש פה חברי כנסת שאכפת להם, לוועדה הזאת אכפת, נשתדל לעזור במה שאפשר, עשינו טעויות שלא שילבנו את זה בהגדרת המכרז הקודם.

אילן גילאון: אגב זה דבר חסר תקדים מה שאתה עושה עכשיו, וכל הכבוד לך.

יואב קיש: אני מאמין בזה.

יואב קיש: נסיים את הדיון קודם כול בזה שאני מאחל לעובדים שימצאו גם מקומות אחרים, אני מאחל למפעיל החדש בהצלחה לטובת כל הבית הזה.

יואב קיש: תודה לכם.

יואב קיש: הישיבה סגורה.